Source: https://www.sympatia.sk/legislativa/zmeny-v-exekucnom-poriadku-tykajuce-sa-notarskej-zapisnice/
Timestamp: 2020-07-05 17:22:58+00:00
Document Index: 13258638

Matched Legal Cases: ['§ 61', '§ 45', '§ 53', 'súd ', 'súd ', '§ 54']

Zmeny v exekučnom poriadku týkajúce sa notárskej zápisnice | Sympatia Group
Azda najznámejšou zmenou predmetnej novely je zriadenie výlučnej kauzálnej príslušnosti Okresného súdu Banská Bystrica pre všetky exekučné konania. Medzi ďalšie významné zmeny patrí náhodný výber súdneho exekútora a obmedzenie výšky odmeny súdneho exekútora. Medzi ďalšie významné zmeny patrí aj zakotvenie nových práv povinných, predovšetkým rozšírenie možnosti na odklad exekúcie v zmysle ustanovenia § 61h Exekučného poriadku.
Ďalšie zmeny sa týkajú notárskej zápisnice. V zmysle § 45 ods. 2 písm. c) zákona č. 233/1995 Z. z. exekučný poriadok, je exekučným titulom aj „notárska zápisnica, ktorá obsahuje právny záväzok a v ktorej je vyznačená oprávnená osoba a povinná osoba, právny dôvod, predmet a čas plnenia, ak povinná osoba v notárskej zápisnici s vykonateľnosťou súhlasila.“
Povaha notárskej zápisnice ako exekučného titulu sa najnovšou novelou exekučného poriadku nezmenila, avšak, ako aj uvádza dôvodová správa k zákonu č. 2/2017 Z. z., cieľom predmetnej novely je komplexnejšie skúmanie notárskej zápisnice exekučným súdom v exekučných konaniach. V nadväznosti na tento zámer sa doplnilo ustanovenie § 53 ods. 3 o písmeno h), v zmysle ktorého „…súd návrh na vykonanie exekúcie zamietne, ak sa navrhuje vykonanie exekúcie na podklade exekučného titulu, ktorým je notárska zápisnica, ktorá nespĺňa zákonné náležitosti alebo záväzok v nej obsiahnutý odporuje zákonu alebo je v rozpore s dobrými mravmi.“
Zmena nastala aj v prípadoch posudzovania návrhu na vykonanie exekúcie, pri notárskej zápisnici viac neplatí 15-dňová lehota na vydanie poverenia pre súdneho exekútora. „Návrh na vykonanie exekúcie, jeho prílohy (t.j. aj exekučný titul) po doručení exekučnému súdu podliehajú jeho preskúmaniu (ex ante skúmanie z úradnej povinnosti).
Ak súd nezistí niektorý z dôvodov na zamietnutie návrhu, do 15 dní od doručenia návrhu vydá poverenie pre súdneho exekútora, ktorého vyberie postupom podľa § 54 a doručí mu poverenie elektronickými prostriedkami do dátovej schránky. 15-dňová lehota na vydanie poverenia neplatí, ak je exekučným titulom na vykonanie exekúcie notárska zápisnica, rozhodcovský rozsudok alebo rozhodnutie, ktorým sa priznal nárok zo zmenky proti povinnému – fyzickej osobe.“